15.

Il-punt 25 huwa sostitwit b’dan li ġej: “25. Il-Kummissjoni se tikkunsidra tali għajnuna mill-Istat konċessa fil-forma ta’ garanziji pubbliċi ġodda fuq is-self individwali b’reazzjoni għat-tifqigħa tal-COVID-19 bħala kompatibbli mas-suq intern abbażi tal-Artikolu 107(3)(b) tat-TFUE dment li: a. Il-primjums ta’ garanzija jkunu stabbiliti għal kull self individwali f’livell minimu, li għandu jiżdied progressivament hija u tiżdied id-durata tas-self garantit, kif stabbilit f’din it-tabella: Tip ta’ benefiċjarju Għall-1el sena Għat-2ni-3et sena Għar-4a’-6tt sena SMEs 25bps 50bps 100bps Impriżi kbar 50bps 100bps 200bps b. Bħala alternattiva, l-Istati Membri jistgħu jinnotifikaw skemi, b’kunsiderazzjoni tat-tabella ta’ hawn fuq bħala bażi, iżda fejn id-durata tal-garanzija, il-primjums tal-garanzija u l-kopertura tal-garanzija jistgħu jiġu modulati għal kull ammont tal-kapital tas-self individwali sottostanti, pereżempju kopertura tal-garanzija aktar baxxa tista’ tibbilanċja durata itwal jew tista’ tippermetti primjums tal-garanzija aktar baxxi; jista’ jintuża primjum fiss għad-durata sħiħa tal-garanzija, jekk dan ikun ogħla mill-primjums minimi għall-ewwel sena stabbiliti fit-tabella ta’ hawn fuq għal kull tip ta’ benefiċjarju, kif aġġustati skont id-durata tal-garanzija u l-kopertura tal-garanzija skont dan il-paragrafu; c. Il-garanzija tkun konċessa sa mhux aktar tard mill-31 ta’ Diċembru 2020; d. Fil-każ ta’ self b’maturità lil hinn mill-31 ta’ Diċembru 2020, l-ammont globali tas-self għal kull benefiċjarju ma għandux jeċċedi: i. id-doppju tal-kont tal-pagi annwali tal-benefiċjarju (inkluż l-ispejjeż soċjali kif ukoll il-kost tal-persunal li jaħdem fuq is-sit tal-impriża iżda li formalment jitħallas mis-sottokuntratturi) għall-2019, jew għall-aħħar sena disponibbli. Fil-każ ta’ impriżi maħluqa fl-1 ta’ Jannar 2019 jew wara, is-self massimu ma jistax ikun jeċċedi l-kont tal-paga stmat annwali għall-ewwel sentejn tal-operat; jew inkella ii. 25 % tal-fatturat totali tal-benefiċjarju fl-2019; jew inkella iii. b’ġustifikazzjoni xierqa u abbażi ta’ awtoċertifikazzjoni mill-benefiċjarju tal-bżonnijiet ta’ likwidità tiegħu (7), l-ammont tas-self jista’ jiżdied biex ikopri l-bżonnijiet ta’ likwidità mill-mument tal-konċessjoni għat-18-il xahar li ġejjin għall-SMEs u għat-12-il xahar li ġejjin fil-każ ta’ impriżi kbar; e. Fil-każ ta’ self li jimmatura sal-31 ta’ Diċembru 2020, l-ammont tal-kapital tas-self jista’ jkun ogħla milli hu taħt il-punt 25(d) b’ġustifikazzjoni xierqa u dment li tibqa’ assigurata l-proporzjonalità tal-għajnuna; f. Id-durata tal-garanzija tkun limitata għal massimu ta’ sitt snin, sakemm ma tiġix modulata skont il-punt 25 (b), u l-garanzija pubblika ma tistax teċċedi: i. 90 % tal-kapital tas-self jekk it-telf jiġġarrab b’mod proporzjonali u taħt l-istess kundizzjonijiet mill-istituzzjoni ta’ kreditu u mill-Istat; jew inkella ii. 35 % tal-kapital tas-self, jekk it-telf jiġi l-ewwel attribwit lill-Istat u jkun biss wara dan li jiġi attribwit lill-istituzzjonijiet ta’ kreditu (jiġifieri, garanzija kontra l-ewwel telf); kif ukoll iii. fiż-żewġ każijiet ta’ hawn fuq, jekk id-daqs tas-self jonqos maż-żmien, pereżempju għax is-self jibda’ jitħallas lura, l-ammont garantit ikollu jitnaqqas proporzjonalment; g. Il-garanzija għandha tkun tirrigwarda self għall-investiment u/jew għall-kapital operatorju; h. Il-garanzija ma tistax tiġi konċessa lil impriżi li diġà kienu f’diffikultà (fis-sens tar-Regolament għall-Eżenzjoni Ġenerali Sħiħa (8)) fil-31 ta’ Diċembru 2019.”